Mila se storie oor geld en goed Hoofstuk 1 Deel 2 – Finesse Meisie
Mila trek 'n gesig: "Ag nee, man, Cynthia. Hoekom nie iets soos gerookte hoenderslaai of salm nie! Meat loaf is so common!" roep sy dan.
Cynthia klik met haar tong: "Privileged, privileged sê ek mos vir jou, waar kan kos nou common wees! Jy moet die Vader dank vir kos, Missy!" Sy stap ergerlik weg terwyl sy steeds binnensmonds mompel en haar kop skud.
"Sy is darem cute," sê Carmen. "Ek wens ons het ook so 'n oulike huishoudster gehad. Met Katryn moet ons net in ons spore trap, sy vat nie nonsens nie! As ek kla oor die kos, skep sy sommer nie vir my in nie!"
"Ons gaan seker nie die hele vakansie hier langs die swembad lê nie," sê Andrea en loer oor haar sonbril vir die ander twee, duidelik lus om die onderwerp van bespreking te verander.
"Miskien moet ons winkels toe gaan. Nuwe klere vir die vakansie klink divine, en ek is lus vir nuwe swemklere! Lucky kan ons vat en dan kan hy julle later sommer by julle huise aflaai. Beter nog, ons gaan haal julle klere en doen iets lekkers vanaand. Klink dit na 'n plan?" Mila kam met haar vingers deur haar lang, blonde hare. Sy is altyd lus vir koop. Sy het kaste vol klere en seker twintig bikini's en baaipakke, maar voel koop doen nooit skade nie.
"Ja, dit klink na 'n plan!" sê Andrea, wat net so lief vir die winkels is as Mila.
"Wat kan ons vanaand doen?" vra Carmen.
"Ek sal eers met Montaldo moet praat. Ek weet nie of hy iets vir ons beplan nie," sê Mila en haal haar selfoon uit om te bel. Montaldo Putchelli en Mila is al vyf maande saam. Sy oupa was Italiaans, sy ouma Engels en sy pa het Engels grootgeword. Sy pa trou toe met 'n Afrikaanse meisie en so word Montaldo tweetalig groot. Hy was in 'n Afrikaanse skool, het so pas matriek geskryf en gaan volgende jaar by die Universiteit van Kaapstad studeer.
"Ons gaan Blue Rock Café toe," sê Mila toe sy klaar met Montaldo gepraat het. "Michael en Riaan gaan glo ook. Ten minste sal Carmen se hartjie darem bly wees, aangesien sy so 'n yslike crush op Michael het!" voeg sy by.
"Dit is nie 'n yslike crush nie, ek dink net hy is cute," sê Carmen verleë en 'n ligte blos sprei oor haar wange.
"Dit los my met Riaan Moller, die arrogantste ou in die Wes-Kaap!" Andrea trek 'n suur gesig en dop haar oë om.
"O nee, hy is tweede op die lys van arrogantste ouens. Montaldo is loshande voor! Sorry, Mila, maar hy is darem baie lief vir homself!" sê Carmen verskonend.
"Hy het net 'n goeie selfbeeld, hy is nie arrogant nie!" keer Mila.
"As hy agter daardie BMW Z3 se stuur inklim met sy duur sonbril op die oë, dan skreeu sy houding: 'I am the man!'" verdedig Carmen haarself.
"Kom ons stry nie verder oor Montaldo se arrogansie nie. Hy is vrek aantreklik, dit moet ek erken. Wanneer gaan ons nou winkels toe?" verander Andrea die onderwerp.